Kauno miškų ir aplinkos inžinerijos kolegija

Kauno miškų ir aplinkos inžinerijos kolegija – vienintelė aukštoji neuniversitetinė miškininkystės mokykla Lietuvoje. Įsikūrusi Liepų g. 1, Girionyse (Samylų sen.), Kauno rajone.

Istorija 
1927 m. profesoriaus Antano Rukuižos iniciatyva Alytuje įkurta Aukštesnioji miškų mokykla, 1938 m. pervadinta viduriniąja. 1939 m. Lietuvai atgavus Vilniaus kraštą mokykla buvo perkelta į Vilnių. 1945 m. mokykla reorganizuota į Vilniaus miškų technikumą.

1963 m. mokykla perkelta į Kauno rajoną, Girionis ir pavadinta Kauno miškų technikumu. 1967 m. suteiktas Antano Kvedaro vardas. 1991 m. Lietuvai tapus nepriklausoma valstybe Kauno A. Kvedaro miškų technikumas reorganizuotas į Kauno aukštesniąją miškų mokyklą. 2002 m. mokykla tapo Kauno miškų ir aplinkos inžinerijos kolegija.

Studijos 
2009 m. studijavo apie 800 studentų. Kolegijoje ruošiami miškininkai, želdynų dizaineriai, kaimo turizmo ir miško rekreacijos specialistai, žemėtvarkininkai, hidrotechnikai, jau dirbantiems specialistams rengiamos profesinio tobulinimosi programos. Veikia Apvaliosios medienos gaminių ir medienos mokslo ekspozicija, trys Informacinių technologijų laboratorijos, Moderniųjų medienos ruošos mašinų ir kitos laboratorijos. Kasmet rengiami Lietuvos medkirčių čempionatai.

Studijų programos 

Kolegijoje yra šios studijų programos:
 Miško ūkis;
 Rekreacija;
 Hidrotechninė statyba;
 Žemėtvarka;
 Želdynų dizainas;
 Kadastriniai matavimai ir nekilnojamojo turto vertinimas.

Fakultetai 
 Miškininkystės ir kraštotvarkos;
 Aplinkos inžinerijos.

Absolventai 
 Česlovas Jokūbauskas (g. 1955 m.), teisininkas, Lietuvos Aukščiausiojo Teismo (LAT) teisėjas, buvęs LAT Civilinių bylų skyriaus pirmininkas
 Vytautas Masiokas (g. 1955 m.), teisininkas, LAT teisėjas, buvęs Kauno miesto apylinkės teismo pirmininkas, Lietuvos teisėjų savivaldos veikėjas
 Aristidas Pėstininkas (g. 1943 m.), teisininkas, LAT teisėjas, buvęs LAT pirmininko pavaduotojas – baudžiamųjų bylų kolegijos pirmininkas.

Šaltiniai

Nuorodos 

 Kolegijos internetinė svetainė
 Kauno miškų ir aplinkos inžinerijos kolegija aikos.smm.lt

Lietuvos kolegijos
Kauno rajono savivaldybės mokyklos
Kauno aukštosios mokyklos
Girionys